Diari Oficial de la Generalitat Valenciana


Sumari del DOGV 7514, del 28-04-2015 (2015/3780)

RESOLUCIÓ de 24 d'abril de 2015, del conseller d'Hisenda i Administració Pública, per la qual se suprimix el PROP-Miquelet i es crea el PROP-Centre, d'acord amb el Decret 191/2014, de 14 de novembre, del Consell.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7514

Data del DOGV
:   28-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3780


Data del document
:   24-04-2015

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública

RESOLUCIÓ de 24 d'abril de 2015, del conseller d'Hisenda i Administració Pública, per la qual se suprimix el PROP-Miquelet i es crea el PROP-Centre, d'acord amb el Decret 191/2014, de 14 de novembre, del Consell. [2015/3780]  
El Decret 191/2014, de 14 de novembre, del Consell, regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat. En esta norma es regula el règim jurídic de les oficines PROP pròpies, i en l'article 10.2 establix que la creació, modificació o supressió de les oficines PROP s'efectuarà mitjançant una resolució del titular de la conselleria competent en matèria d'atenció al ciutadà.  
El preàmbul de l'esmentat decret posa en relleu que es regula el sistema d'atenció a la ciutadania, destacant els principis que la inspiren, tant respecte al tracte dispensat, com al sistema d'atenció i a la qualitat del servici.  
Davant del possible trasllat dels servicis que es presten en la seu de la Conselleria d'Hisenda i Administració Pública al C/ Miquelet, 5, és convenient ubicar l'oficina PROP-Miquelet en un nou emplaçament, per a continuar prestant servicis a la ciutadania. D'altra banda, el trasllat de la majoria de les dependències de les conselleries a la ciutat administrativa 9 d'octubre han provocat l'absència d'oficines d'atenció al ciutadà i registre en el centre de la ciutat de València, i han produït en conseqüència major càrrega de treball en els servicis territorials ubicats a l'avinguda del Baró de Càrcer. Analitzats els volums de registre d'esta oficina, al voltant de 105.621 atencions l'any 2014, es fa necessari i convenient, per a donar millor servici, la creació d'una oficina PROP, la qual cosa redundarà en una millora de la qualitat del servici al ciutadà.  
  
Així mateix, la supressió i nova creació d'esta oficina PROP, portarà implícita la modificació de l'oficina de Registre d'entrada i eixida que es troba en el mateix PROP, per a la qual cosa, d'acord amb el que disposa l'article 18.1 de referit Decret 191/2014, es requerix així mateix una resolució del titular de la conselleria competent.  
El Reglament Orgànic i Funcional de la Conselleria d'Hisenda i Administració Pública, aprovat per mitjà del Decret 20/2013, de 25 de gener, del Consell, establix en l'article 12.1 que el conseller d'Hisenda i Administració Pública exercix totes les atribucions conferides en l'àmbit competencial de la Conselleria d'Hisenda i Administració Pública, entre les quals es troba l'atenció al ciutadà.  
En virtut d'això, i d'acord amb el que preveu l'esmentat article 12.1 del Reglament Orgànic i Funcional de la Conselleria d'Hisenda i Administració Pública, en relació amb el que establix l'article 10 i 18 del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat, i a l'empara del que preveu l'article 28, apartat e, de la Llei 5/1983, de 30 de desembre, del Consell, resolc:  
1. La supressió de l'oficina PROP-Miquelet ubicada en el c/ Sant Calze, 2 de València; i la creació de l'oficina PROP-Centre, en la planta baixa de l'avinguda del Baró de Càrcer, 36 de València.  
El trasllat del Registre General, ubicat en el PROP de Miquelet, a la nova oficina PROP-Centre abans descrita, per a la presentació pels ciutadans i les ciutadanes de sol·licituds, escrits i comunicacions, dirigits a les administracions públiques.  
2. L'oficina PROP-Centre és una oficina PROP de caràcter propi, en la qual es prestaran els servicis de recepció i orientació, la informació administrativa general de la Generalitat i la presentació de sol·licituds, escrits i comunicacions, així com els servicis d'informació i tramitació dels procediments i expedients de competència de les direccions territorials de Benestar Social, d'Economia, Indústria Turisme i Ocupació (competències de treball i ocupació) i de SERVEF.  
  
3. A l'ocupar esta seu física les delegacions territorials de Benestar Social, d'Economia, Indústria Turisme i Ocupació (competències de treball i ocupació) i de SERVEF, d'acord amb el que preveu l'article 17.2 del mencionat Decret 191/2014, sobre la creació d'una oficina única de registre en el cas de seu compartida per unes quantes conselleries o delegacions territorials, compartiran l'oficina de registre que tindrà l'esmentat caràcter per a totes elles. Per això, cada un dels departament implicats destinarà el personal necessari, que tinga encomanades les funcions de registre, per a dur a terme les mencionades funcions.  
4. Els servicis que es prestaran a la ciutadania són els següents:  
4.1. Servicis de caràcter general previstos en l'article 12 del mencionat Decret 191/2014.  
4.2. Els servicis d'informació i tramitació dels procediments i expedients de competència corresponents a Benestar Social, en concret de Dependència, Famílies Nombroses, Renda Garantida, Pensió no Contributiva, Treballadora Social; i de les competències de Treball i Ocupació.  
  
4.3 L'oficina comptarà amb servici de cita prèvia que estarà accessible per al ciutadà, directament en la mateixa oficina, a través del servici 012 i en el portal corporatiu de la Generalitat.  
5. Els locals de l'oficina continuaran adscrits a les direccions territorials de les conselleries d'Economia, Indústria Turisme i Ocupació i de Benestar Social respectives, que mantindran les competències d'ús i manteniment d'estos.  
6. El funcionament de la nova oficina PROP serà efectiu a partir del dia 27 d'abril de 2015.  
7. D'acord amb el que disposa article 1 del Decret 1/2013, de 4 de gener, del Consell, pel qual es regula el Diari Oficial de la Comunitat Valenciana, esta resolució es publicarà en el Diari Oficial de la Comunitat Valenciana, per raons d'interés públic, sense perjuí que a més es farà pública en el portal corporatiu de la Generalitat, en l'apartat d'Atenció al Ciutadà/Guia PROP, en la relació actualitzada de les oficines d'informació i de registre a disposició de la ciutadania.  
  
  
València, 24 d'abril de 2015.- El conseller d'Hisenda i Administració Pública: Juan Carlos Moragues Ferrer.